بابر اور رضوان کی شان دار بیٹنگ، کراچی ٹیسٹ سنسنی خیز مقابلے کے بعد ڈرا
آسٹریلوی بالنگ کے سامنے مزاحمت کرنے والے بابر اعظم اپنے 150 رنز مکمل کر چکے ہیں اور پانچویں وکٹ پر وکٹ کیپر بلے باز محمد رضوان ان کا ساتھ دے رہے ہیں۔ 
ویب ڈیسک — میچ کے پانچویں اور آخری روز پاکستان کو جیت کے لیے 314 جب کہ آسٹریلیا کو آٹھ وکٹیں درکار تھیں، تاہم پاکستانی بیٹرز آسٹریلیا کی نپی تلی بالنگ کے سامنے چٹان کی طرح ڈٹ گئے۔ آسٹریلیا کی جانب سے دیے گئے 506 رنز کے ہدف کے تعاقب میں بابر اعظم اور عبداللہ شفیق نے پاکستان کی دوسری اننگز کو آگے بڑھایا تو لنچ سے محض ایک اوور قبل عبداللہ شفیق 96 رنز بنا کر آؤٹ ہو گئے۔ بعدازاں بابر اعظم کا ساتھ دینے فواد عالم آئے جو صرف نو رنز بنا کر پیٹ کمنز کی گیند پر کیچ آؤٹ ہو گئے۔ اس موقع پر لگ رہا تھا کہ آسٹریلیا کی ٹیم ٹیسٹ میچ جیت سکتی ہے، لیکن محمد رضوان اور بابر اعظم نے 117 رنز کی شراکت داری قائم کی۔ بابر اعظم صرف چار رنز کے فرق سے اپنی ڈبل سینچری مکمل نہ کر سکے اور 196 رنز بنا کر نیتھن لائن کی گیند پر آؤٹ ہو گئے۔ ان کی اگلی ہی گیند پر فہیم اشرف بھی بغیر کوئی رن بنائے آؤٹ ہو گئے۔ اسپنر ساجد خان بھی نو رنز بنا کر پویلین لوٹے تو پھر آسٹریلیا کی جیت کے امکانات روش ہوئے۔ لیکن محمد رضوان نے اپنی شان دار سینچری مکمل کر کے پاکستان کو شکست سے بچا لیا۔ پانچویں روز کھیل ختم ہوا تو پاکستان نے سات وکٹوں کے نقصان پر 443 رنز بنا لیے تھے۔ خیال رہے کہ آسٹریلیا نے اپنی پہلی اننگز 556 رنز بنا کر ڈیکلیئر کر دی تھی جب کہ پاکستان اپنی پہلی اننگز میں صرف 148 رنز بنا سکا تھا تاہم آسٹریلیا نے پاکستان کو فالو آن کرنے کے بجائے خود بیٹنگ کی اور دوسری اننگز 92 رنز دو کھلاڑی آؤٹ پر ڈیکلیئر کر دی تھی۔